Sak 3 uttalelser

Styret innstiller på følgende uttalelse:

**Ingenting om oss uten oss**

Muligheten til å være politisk aktiv er grunnleggende for et velfungerende demokrati. Alle skal kunne stemme ved valg, delta i det offentlige ordskiftet, og engasjere seg i politiske partier. I Norge har vi en lang tradisjon for at Stortinget og kommunestyrene skal speile mangfoldet i befolkningen.

Likevel er både ungdom og funksjonshemmede underrepresentert i folkevalgte organer og politiske partier. Mange unge funksjonshemmede som engasjerer seg i et politisk parti, opplever at partiet har lite kunnskap om universell utforming og tilrettelegging. Andre opplever å bli møtt med en holdning om at representasjon av funksjonshemmede ikke er et reelt representasjonsproblem. I tillegg er det ofte krevende å stadig se at ens eget parti nedprioriterer funksjonshemmedes likestilling.

For å bøte på denne underrepresentasjonen, har rådene for funksjonshemmede blitt opprettet. Men heller ikke her blir ungdom med funksjonsnedsettelser og kronisk sykdom representert. Bare litt over én prosent av medlemmene i rådene under 25 år. Samtidig er funksjonshemmede ofte underrepresentert i ungdomsrådene. Det er for dårlig!

Dermed får vi ikke en hånd på rattet i politikk som påvirker oss. Ved å utelate ungdom med funksjonsnedsettelser og kronisk sykdom fra politikken, mister man viktige perspektiver fra en stor samfunnsgruppe. Det er et demokratisk problem.

Unge funksjonshemmede mener det er på høy tid at funksjonshemmede og ungdom får delta i politikk på lik linje med andre. Rundt 15 prosent av befolkningen har en funksjonsnedsettelse. Dette må reflekteres i våre folkevalgte organer og i de politiske partiene.

Vi utfordrer de politiske partiene til å ta inkludering av funksjonshemmede på alvor: Slipp funksjonshemmede og ungdom til på valglistene. Sørg for at lokaler og utstyr som tas i bruk på partiaktiviteter er tilgjengelig for alle, og at alle kan få med seg informasjonen. Gi tilrettelegging til de som trenger det. Vis tydelig at dere vil bli mer inkluderende, og at dere setter funksjonshemmedes rettighetskamp på agendaen.

Stadig vekk tas det politiske avgjørelser om ungdom med funksjonsnedsettelser og kronisk sykdom, som vi ikke får være med å påvirke. Dette må endres. FN-konvensjonen om funksjonshemmedes rettigheter (CRPD) gir funksjonshemmede rett til å delta i det politiske liv på lik linje med andre.

Det er på tide at demokratiet utvides. Ingen ting om oss, uten oss!

Unge funksjonshemmede mener at:

* Alle politiske partier bør ha en plan for universell utforming og tilrettelegging av egne partiaktiviteter, og økt representasjon av funksjonshemmede.
* Økonomisk støtte til politiske partier bør gis under forutsetning om tilgjengelige lokaler og informasjon.
* Lokaler, utstyr og saksdokumenter som brukes av folkevalgte organer må være tilgjengelig for alle.
* Det bør forskriftsfestes regler for representasjon i de kommunale rådene, for å sikre at ungdom får plass i rådene for funksjonshemmede, og funksjonshemmede får plass i ungdomsrådene.